**Вх.№П-259/02.11.2020 г.**

**ДО**

**ОБЩИНСКИ СЪВЕТ**

**ГАБРОВО**

**ПРЕДЛОЖЕНИЕ**

от инж. Климент Кунев – председател на Общински съвет Габрово

**ОТНОСНО:**  Приемане на Правилник за изменение и допълнение на Правилника за организацията и дейността на Общински съвет - Габрово, неговите комисии и взаимодействието му с общинската администрация

**УВАЖАЕМИ ОБЩИНСКИ СЪВЕТНИЦИ,**

С Решение №123/26.05.2016г. на Общински съвет Габрово е приет действащия към настоящия момент Правилник за организацията и дейността на Общински съвет - Габрово, неговите комисии и взаимодействието му с общинската администрация.

Съгласно измененията и допълненията на Закона за местното самоуправление и местната администрация (ЗМСМА), обнародвани в ДВ., бр.70 от 07.08.2020 г., при обявени извънредно положение, бедствено положение, извънредна епидемична обстановка или кризисна ситуация, засягащи територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания, общинският съвет или неговите комисии могат да провеждат заседания от разстояние при спазване на условията за кворум и лично гласуване, като се осигурява пряко и виртуално участие чрез видеоконференция чрез технически средства за комуникационна връзка за едновременно предаване и приемане на образ и звук между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки общински съветник.

Изискването на закона е за този вид заседания да се изготвя видеозапис върху електронен носител, който да се прилага към протокола от заседанието.

Законодателят е предвидил в случаите, когато няма техническа възможност за провеждане на заседание от разстояние чрез видеоконференция, общинският съвет или неговите комисии да могат да провеждат заседания от разстояние и да приемат решения чрез неприсъствено гласуване по друг начин, който осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник.

Председателят на общинския съвет следва да свиква заседанията и да определя начина на провеждането им, като осигурява публичност и пряко излъчване на интернет страницата на общината на заседанията чрез видеоконференция, освен ако общинският съвет реши отделно заседание да бъде закрито.

Разпоредбата на чл.28а, ал.6 от ЗМСМА делегира на общински съвет в правилника си да определи условията и реда за свикване и провеждане на заседанията от разстояние, за изпращане на материалите и проектите за решения на общинските съветници, процедурата за приемане и удостоверяване на кворума и начинът за приемане на решенията в заседанията, проведени чрез видеоконференция или с неприсъствено гласуване.

Мотиви за предложения Правилник за изменение и допълнение на Правилника за организацията и дейността на Общински съвет - Габрово, неговите комисии и взаимодействието му с общинската администрация:

Основна цел на настоящия проект за изменение и допълнение на Правилника е създадаване на условия и възможност Общинския съвет да заседава от разстояние и да приема решения чрез неприсъствено гласуване. С горепосочените нормативни изменения се въведе правна възможност за провеждане на този вид заседания и гласуване, които с оглед на епидемична обстановка вероятно ще се наложи да бъдат прилагани.

Целта на новата уредба е да се определят условията и реда за свикване и провеждане на заседанията от разстояние, за изпращане на материалите и проектите за решения на общинските съветници, процедурата за приемане и удостоверяване на кворума и начинът за приемане на решенията в заседанията, проведени чрез видеоконференция или с неприсъствено гласуване.

Като резултат се очаква измененията и допълненията на Правилник за организацията и дейността на Общински съвет - Габрово, неговите комисии и взаимодействието му с общинската администрация да гарантират непрекъсваемост на работата на общински съвет и изпълнение на функциите на органа на местното самоуправление, като се осигури участие на всички общински съветници в заседанията, независимо от тяхното местоположение.

Прилагането на Правилника изисква финансови средства за заплащане на лицензи и права за ползване на уеб базиран софтуер, които ще бъдат осигурени от бюджета на Община Габрово. Не се очаква ангажиране на допълнителни човешки ресурси.

Предлаганият проект на правилник е съобразен с разпоредбите на европейските директиви и регламенти в сферата на местното самоуправление, съответства на основния нормативен акт – ЗМСМА и е съобразен със специалните изисквания на ЗНА.

Настоящият проект е подзаконов нормативен акт и съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя. Проектът е разработен в съответствие с Европейската харта за местно самоуправление. Тази харта е документът, подчертаващ необходимостта от отчитането в правните актове на всички особености на местните структури с оглед задоволяването на потребностите на населението по места чрез ефективно местно самоуправление.

Срокът за представяне на становища и предложения по проекта на Правилник е определен на 14 дни в съответствие с изискванията на чл. 26, ал. 4 от Закона за нормативните актове. Съображенията за определяне на съкратен срок за обществено обсъждане са следните: 1. След провеждане на обществената консултация в съкратен срок, ще се създаде възможност Правилникът за изменение и допълнение на Правилник за организацията и дейността на Общински съвет - Габрово, неговите комисии и взаимодействието му с общинската администрация да бъде внесен за обсъждане и евентуално приет от Общински съвет още през месец ноември 2020 година, а предстоящите заседания да се провеждат при необходимост по въведените нови условия и ред, с оглед тенденцията към усложняване на епидемичната обстановка в областта и страната, и запазване здравето на общинските съветници, служителите в общинска администрация и гражданите. 2. Макар и по същество Правилникът за организацията и дейността на Общински съвет - Габрово, неговите комисии и взаимодействието му с общинската администрация да представлява нормативния акт, предметът на измененията и допълненията не засяга във висока степен гражданите и юридическите лица.

Предвид гореизложеното, предлагам Общински съвет Габрово да вземе следното

**РЕШЕНИЕ:**

На основание чл. 21, ал. 2 от ЗМСМА, Общински съвет Габрово

**РЕШИ:**

Приема Правилник за изменение и допълнение на Правилник за организацията и дейността на Общински съвет - Габрово, неговите комисии и взаимодействието му с общинската администрация, съгласно Приложение №1.

Приложение: 1.Проект на Правилник за изменение и допълнение на Правилник за организацията и дейността на Общински съвет - Габрово, неговите комисии и взаимодействието му с общинската администрация.

**ИНЖ. КЛИМЕНТ КУНЕВ /П/**

*Председател на Общински съвет Габрово*